定交詩二首效鮑明遠體呈晁无咎  其一
作者：黄庭堅
朝代：宋

paragraphs: 建酉金爲政，摇落草木衰。
除瓜隴畝凈，邵平無米炊。
滿家色藜藿，詩書不賙饑。
平生晁公子，正用此時來。
定交無一物，秋月以爲期。
執持荆山璧，要我雕琢之。
破斧不能柯，況乃玉無疵。
危冠論百揆，備樂奏四時。
成功彼有命，用舍君自知。
收身渺江湖，歲晚白鳥嬉。
開徑蒲葦中，倚鋤望君歸。
閉塞乃非道，不才當爾爲。